లూప్

ఇంట్రా యుటిరైన్ కాంట్రాసెప్టివ్ డివైస్ (Intra Uterine Contraceptive Device=IUCD) నే లూప్ అని వ్యవహరిస్తారు. ప్రపంచ వ్యాప్తంగా మహిళలు కుటుంబ నియంత్రణ కోసం దీనిని విస్తృతంగా ఉపయోగిస్తున్నారు. ఇవి వివిధ పరిమాణాలలో, వివిధ ఆకారాలలో లభిస్తాయి. వైద్య నిపుణులు ఒక ప్రత్యేకమైన పరికరం సహాయంతో ఈ లూప్ ను గర్భాశయం లోపల అమరుస్తారు. దీని కుండే రెండు దారాలు గర్భాశయ ముఖద్వారం బయటనే ఉంటాయి. లూప్ సరిగ్గా అమరినదో లేదో చూసుకోవడానికి, లూప్ ను తొలగించే సమయంలో ఇవి ఉపయోగపడతాయి. గర్భాశయంలో లూప్ ను 2 నుండి 3 సంవత్సరాలు ఉంచవచ్చు.

ఇవి సాధారణంగా "T" ఆకారంలో ఉండి, దాని రెండు చేతులు గర్భాశయ గోడల్ని పట్టి ఉంచుతాయి. వీనిలో రెండు ముఖ్యమైన రకాలు. కొన్నింటిలో రాగి మూలకం ఉంటుంది. కొన్నింటిలో ప్రొజెస్ట్రోజెన్ అనే హార్మోన్ ఉంటుంది.

అనుకూలాంశాలు
 తాత్కాలిక సంతాన నియంత్రణకు కచ్చితమైన ఉత్తమ పద్ధతి.
 చాలా సులువుగా ఈ లూప్ ను అమర్చవచ్చును.
 ఉపయోగించే వారికి ఇబ్బంది లేకుండా చాలా సహజంగా గర్భాశయంలో ఇది అమరిపోతుంది.
 శుభ్రపరచడం, తిరిగి అమర్చడం వంటి సమస్యలు ఉండవు.
 లూప్ వాడుతున్న సమయంలో ఇతర రకాలైన గర్భనిరోధక సాధనాలు ఉపయోగించాల్సిన అవసరం లేదు.

ప్రతికూలాంశాలు
 లూప్ అమర్చిన తర్వాత కొంత మందిలో ఒక మాదిరి నుంచి, తీవ్ర రక్తస్రావం జరిగే అవకాశం ఉంటుంది.
 లూప్ ను ఉపయోగిస్తున్న కొందరిలో ఋతుక్రమం సరిగా లేకపోవడం, బహిష్టు సమయంలో నొప్పులు, నడుం నొప్పి, పొత్తి కడుపులో నొప్పి రావచ్చును.
 లూప్ అమర్చిన తొలి నెలల్లో గర్భాశయం నుండి ప్రక్కకు తొలగిపోయిన ఉదంతాలు కూడా ఉన్నాయి. లూప్ కున్న దారాలు ఇందుకు నిదర్శనాలు.

వర్గం:కుటుంబ నియంత్రణ పద్ధతులు